দু’হাজার কোটির আদানি ঘুষ কাণ্ডে আমেরিকার আদালত কী নির্দেশ দিল জেনে নিন

কলকাতা: গৌতম আদানির (Gautam Adani) বিরুদ্ধে ঘুষ কাণ্ডে তিনটি মামলাই একসঙ্গে চলবে। বৃহস্পতিবার সংবাদসংস্থা থেকে জানা গিয়েছে, নিউইয়র্কের এক আদালত (Court) জানিয়েছে, দেওয়ানি ও ফৌজদারি মামলা একসঙ্গে চলবে। মামলাগুলি একসঙ্গে শোনা হবে। এই তিনটি মামলা হল, আমেরিকা বনাম আদানি ও অন্যান্য, সিকিউরিটিজ অ্যান্ড এক্সচেঞ্জ কমিশন বনাম আদানি ও অন্যান্য, এসইসি বনাম ক্যাবানস।

বাজারের চেয়ে বেশি দামে সৌর বিদ্যুত বিক্রির বরাত পেতে ভারতের বিভিন্ন রাজ্যে সরকারি আধিকারিকদের ঘুষ দেওয়ার অভিযোগ শিল্পপতি গৌতম আদানির সংস্থার বিরুদ্ধে। আদানি গ্রিন এনার্জির হয়ে ওই বরাত আদায়ের লক্ষ্য ছিল। অভিযোগ, ঘুষের কথা লুকিয়ে আমেরিকার বাঙ্ক ও বিভিন্ন জনের কাছ থেকে ওই প্রকল্পে টাকা তুলেছিল আদানির সংস্থা। যা আমেরিকার আইনে অপরাধ। গৌতম আদানি ও তাঁর ভাইপো সাগর সহ প্রতিষ্ঠানের একাধিক কর্তার বিরুদ্ধে অভিযোগ ওঠে। সেই ঘটনা নিয়ে তোলপাড় হয় দেশ। ঘটনায় ইন্ডিয়া জোট সরব হয়। বিশেষ করে কংগ্রেস এই ইস্যুতে সংসদ উত্তাল করে দেয়। যদিও তা নিয়ে নরেন্দ্র মোদি সরকার আলোচনায় রাজি হয়নি। সেভাবে নির্দিষ্ট করে কেন্দ্রীয় সরকারের তরফে কোনও বক্তব্যও প্রকাশ্যেও আসেনি। এর আগে হিন্ডেনবাগ রিপোর্টের ঘটনাতেও আদানি নিয়ে সেভাবে মুখ খোলেনি কেন্দ্রীয় সরকার।

আরও পড়ুন: নীতীশের জন্য ইন্ডিয়া জোটের দরজা খোলা, আচমকাই লালুর মন্তব্যে শোরগোল

যদিও এই ঘুষকাণ্ড নিয়ে আদানি গোষ্ঠী জানিয়েছে, অভিযোগ ভিত্তিহীন। তারা আইন মেনে চলে। আইনের সঙ্গে সবরকম সহযোগিতা করবে। ঘুষের অভিযোগ নয়, আনা হয়েছে তথ্য গোপনের অভিযোগ।